Die wêreld in foto’s – 28 September 2016Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Die Siriese stad Aleppo se Mashhad-buurt, wat deur rebelle beheer word, het Dinsdag deurgeloop onder lugaanvalle deur regeringshelikopters. Die Siriese regering probeer tans om met die hulp van Russiese bondgenote beheer neem van Aleppo. Foto: AP Die lyk van Tony Co, ŉ hoë-profiel gevangene wat na bewering vermoor is tydens ŉ oproer in ŉ gevangenis in Muntinlupa Stad in die Filippyne, word Woensdag verwyder. Vier gevangenes is beseer in dié insident wat tydens ŉ regeringsondersoek na dwelmhandel in die tronk plaasgevind het. Foto: Bullit Marquez / AP Scott Frazer van Medford, Massachusetts in die VSA, speel klavier op ŉ sypaadjie in Harvard Square in Cambridge. Talle klaviere geverf deur plaaslike kunstenaars is in die Boston- en Cambridge-omgewing geplaas met ŉ boodskap wat lees: “Speel my, ek is joune.” Foto: Steven Senne /AP ŉ Afleweringsman van UberEats lewer Woensdag kos af by ŉ perskonferensie in Tokio, Japan. Die pendeldiens Uber sukkel om die Japanse mark te wen en hoop om beter te vaar met dié nuwe kitskosafleweringsdiens. Verskeie soorte geregte kan bestel word – van eenvoudige geregte tot peperduur Michelin-ster-geregte. Foto: Eugene Hoshiko / AP Venus Williams ná haar nederlaag teen Svetlana Kuznetsova van Rusland tydens die WTA Wuhan-Ope in Wuhan in China se Hubei-provinsie. Foto: AP